21 के जन्मदिन की पार्टी 23 काे दी थी मंदार ने
7 चेहरे दिखाए, एक भी नहीं था मंदार के साथ
पुलिस को भी मोबाइल व अज्ञात शख्स की तलाश
भास्कर संवाददाता | धार
अभाविप के विभाग व्यवस्था प्रमुख मंदार फडणीस हत्याकांड की जांच दो मुख्य बिंदुओं तीसरे मोबाइल के रहस्य और गुमटी पर मंदार के साथ सिगरेट-चाय पीकर जाने वाले पर टिक गई है। एक बात और निकलकर आई है कि 21 फरवरी को मंदार का जन्मदिन था और उसने इस खुशी में दो दिन बाद 23 फरवरी को मांडू रोड स्थित एक ढाबे पर पार्टी दी थी। 25 फरवरी को उसकी हत्या हो गई। पुलिस ने पार्टी में शामिल लोगों को भी पूछताछ के लिए बुलाया है।
गुरुवार को गुमटी संचालक को पुलिस ने 7 चेहरे दिखाए। एक भी वह नहीं था, जिसे उसने मंदार के साथ देखा। तीसरे मोबाइल की जांच के लिए भी पुलिस फोकस है, जिसके बारे में मंदार के परिवार वालों को भी नहीं पता था। लाश मिलने के स्थान से तीन किमी दूर इंदौर-अहमदाबाद फोरलेन बायपास पर पहाड़ी के नीचे लावारिस मिली मंदार की स्कूटर की डिक्की में एक ही मोबाइल मिला था। परिवार के मुताबिक एक और मोबाइल था, जो गायब है लेकिन तीसरे मोबाइल की जानकारी लगी है लेकिन वह भी गायब है। ऐसे में इन दोनों मोबाइल की तलाश है।
एसपी वीरेंद्र सिंह ने देर शाम मामले की जांच में लगे से वरिष्ठ से लेकर निचले स्तर के सभी पुलिस अधिकारी कर्मचारियों की एक बैठक ली। जांच का अपडेट लिया व जरूरी निर्देश दिए।
जवान व वाट्सएप से जुड़े लोगों को बुलाया -मंदार के दोस्त एसएफ जवान अशोक परमार काे बुधवार रात फिर बुलाया। उसके अलावा 6 लोगों से पूछताछ की। अधिकतर वे हैं जो मंदार के करीब हैं। एसएफ जवान ने बताया वह इंदौर बटालियन में इंस्पेक्शन होने से वहां था।
एसपी से लेकर आरक्षक तक सभी इस केस को ट्रेस करने में लगे हैं। सभी शंकाओं का समाधान करने के लिए पूछताछ और तफ्तीश की जा रही है लेकिन अभी तक जांच किसी नतीजे पर नहीं पहुंच पाई है। वीरेंद्र सिंह, एसपी धार
बाहर से ही आया वह अनजान-
गुमटी पर मंदार के साथ सिगरेट-चाय पीने आने वाला अनजान व्यक्ति बाहरी था। उस रात ज्यादा ठंड नहीं थी। इसके चलते मंदार ने शर्ट पहना था। दूसरा शख्स नीली शर्ट और नीली जिंस में था। शर्ट के ऊपर काली जैकेट थी। बाहर से आने वाला व्यक्ति ऐसे मौसम में जैकेट पहना हाे सकता है, इसकी उम्र 30-35 साल बताई जा रही है।
आज श्रृंखलाबद्ध श्रद्धांजलि
फडणीस हत्याकांड के खुलासे की मांग और श्रद्धांजलि के लिए अभाविप शुक्रवार से जिले में श्रृंखलाबद्ध श्रद्धांजलि कार्यक्रम रखेगी। कार्यक्रम शुक्रवार को राजगढ़ में होगा।
जिस गुमटी पर मंदार ने अनजान व्यक्ति के साथ सिगरेट पी, उसे संदिग्धों में वह चेहरा पहचानने के लिए बुलाया। वह पुलिस कार्रवाई से इतना खौफजदा हो गया कि जाते समय बोला-साहब अब मुझे मत बुलाना, मेरी मां काफी बुजुर्ग है, उसे पता लगेगा तो अनहोनी हो जाएगी। उसने बताया गुमटी पर चाय बेचने के लिए दूध बुलवाया था, पुलिस पूछताछ के लिए ले आई। दूध खराब हो गया। बोला-मुझे क्या मालूम था ऐसे परेशान होना पड़ेगा।
hin_Deva hin_Deva hin_Deva bho_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva